Innocentius episcopus servus servorum Dei, dilectis filiis canonicis episcopalis Eduensis cappelle, salutem et apostolicam benedictionem. Sacrosancta romana ecclesia devotos et humiles filios ex assuete pietatis officio propensius diligere consuevit, et ne pravorum hominum molestiis agitentur, tanquam pia mater, sue protectionis munimine confovere. Ea propter, in domino dilecti filii, devocionem quam erga nos et romanam ecclesiam habere noscimus attendentes, personas vestras cum omnibus bonis que in presenti rationabiliter possidetis aut in futurum justis modis, prestante Domino, poteritis adipisci, sub beati Petri et nostra protectione suscipimus. Specialiter autem institucionem de vobis provide factam in episcopali Eduensi cappella per venerabilem fratrem nostrum G[auterium], Eduensem episcopum, approbantes, redditus quos ad prebendas eidem ecclesie cappelle pia liberalitate concessit sicut eos juste et pacifice possidetis et per nos cappelle ipsi auctoritate apostolica confirmamus et presentis scripti patrocinio approbamus. Nulli ergo, etc. Si quis, etc. Datum Laterani VII idus maii Pontificatus nostri anno tertio decimo.